KVIETIMAS BENDRADARBIAUTI PRISIDEDANT PRIE NACIONALINIO SAUGUMO UŽTIKRINIMO   
IR PRIEŠIŠKŲ VALSTYBIŲ NEFINANSAVIMO TIKSLO ĮGYVENDINIMO

„Lietuvos geležinkeliai“ įmonių grupė nuo pat Rusijos invazijos į Ukrainą pradžios  siekdama nefinansuoti priešiškų valstybių bei eliminuoti grėsmę Lietuvos Respublikos nacionaliniams saugumo interesams taiko griežtą politiką ir iš pirkimų šalina\* visas su šalimis agresorėmis susijusias įmones ir jose pagamintas prekes.

Kviečiame tiekėjus aktyviai bendradarbiauti prisidedant prie nacionalinio saugumo ir priešiškų valstybių nefinansavimo tikslo įgyvendinimo ir atsakingai rinktis savo partnerius – sutarčių vykdymui pasitelkiamus asmenis, siūlomas prekes, jų gamintojus, paslaugų teikimo vietas, analizuoti pasitelkiamų asmenų kontroliuojančių asmenų duomenis, užtikrinant jokių sąsajų nebuvimą su Rusijos Federacija, Baltarusijos Respublika, Krymo, Padniestrės teritorijomis, Abchazijos ir Pietų Osetijos teritorijomis.

Prašome tiekėjų užtikrinti, kad jiems yra žinoma visa tiekimo grandinė bei:

1. pildant pasiūlymo formą ir jos priedus pateikti išsamią, patikimą ir teisingą informaciją apie tiekėją, tiekėjų grupės narius, pasitelkiamus subtiekėjus, ūkio subjektus, kurių pajėgumais remiamasi, gamintojus ir juos kontroliuojančius asmenis bei jų registracijos šalis / nuolatinės gyvenamosios vietos šalis ir pilietybes;
2. atidžiai ir atsakingai perskaityti ir kartu su pasiūlymu pateikti tiekėjo deklaraciją dėl atitikimo nacionalinio saugumo reikalavimams. Deklaracijos formos eilutės ir (ar) nuostatos negali būti pašalinamos, taip pat negali būti pridedamos papildomos eilutės ir (ar) nuostatos, ar atliekami kiti pakeitimai.

Pažymime, kad įvertinę faktines situacijas ir rizikas, vykdydami pirkimus prašome ne tik patvirtinti sąsajų su šalimis agresorėmis nebuvimą pateikiant tiekėjo deklaraciją, tačiau ir **pasiūlymo formoje (jos priede) nurodyti gamintoją kontroliuojančių asmenų\*\* registracijos / nuolatinės gyvenamosios vietos šalis ir pilietybes**, todėl prašome užtikrinti, jog ši informacija jums bus žinoma.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\* „Lietuvos geležinkelių“ įmonių grupė taiko Viešųjų pirkimų įstatymo 45 str. 2 (1) d. / Pirkimų, atliekamų vandentvarkos, energetikos, transporto ar pašto paslaugų srities perkančiųjų subjektų, įstatymo 58 str. 4(1) numatytus pasiūlymų atmetimo pagrindus tikrindama:

* ar tiekėjo, jo pasitelktų subtiekėjų ir ūkio subjektų, kurių pajėgumais jis remiamasi, tiekėjo siūlomų prekių (įskaitant jų sudedamąsias dalis, pakuotes) gamintojas, kiekvieno iš jų kontroliuojančio asmens registracijos vieta, nuolatinės gyvenamosios vietos ir (ar) pilietybės šalis nėra Rusijos Federacija, Baltarusijos Respublika, Krymo, Padniestrės teritorijos, Abchazijos ir Pietų Osetijos teritorijos;
* ar prekių (įskaitant jų sudedamąsias dalis, pakuotes) kilmė nėra Rusijos Federacija, Baltarusijos Respublika, Krymo, Padniestrės teritorijos, Abchazijos ir Pietų Osetijos teritorijos;
* ar paslaugos teikiamos ne iš Rusijos Federacijos, Baltarusijos Respublikos, Krymo, Padniestrės teritorijų, Abchazijos ir Pietų Osetijos teritorijų;
* ar Lietuvos Respublikos Vyriausybė, vadovaudamasi Nacionaliniam saugumui užtikrinti svarbių objektų apsaugos įstatyme įtvirtintais kriterijais, nėra priėmusi sprendimą, patvirtinantį, kad aukščiau nurodyti subjektai ar su jais ketinamas sudaryti (sudarytas) sandoris neatitinka nacionalinio saugumo interesų;
* ar Perkančioji organizacija / Perkantysis subjektas neturi kompetentingų institucijų informacijos, kad aukščiau nurodyti subjektai turi interesų, galinčių kelti grėsmę nacionaliniam saugumui.

\*\* Kontroliuojantis asmuo suprantamas taip, kaip tai apibrėžta [Viešųjų pirkimų įstatymo](file:///C:/Users/19768/Downloads/%20VP%C4%AE) 2 straipsnio 15(1) dalyje:

„Kontroliuojantis asmuo – individualios įmonės savininkas arba juridinis ar fizinis asmuo, kuris kitame juridiniame asmenyje:

1) tiesiogiai ar netiesiogiai valdo daugiau kaip 50 procentų akcijų, pajų, dalių, įnašų ar (ir) balsų juridinio asmens dalyvių susirinkime arba

2) kartu su susijusiais asmenimis valdo daugiau kaip 50 procentų akcijų, pajų, dalių, įnašų ar (ir) balsų juridinio asmens dalyvių susirinkime ir kurio valdoma dalis yra ne mažesnė kaip 10 procentų akcijų, pajų, dalių, įnašų ar (ir) balsų juridinio asmens dalyvių susirinkime. Susijusiu asmeniu laikomi:

a) juridinių asmenų atveju – asmenys, kurių metinė finansinė atskaitomybė turi būti konsoliduota pagal Lietuvos Respublikos [įmonių grupių konsoliduotosios finansinės atskaitomybės įstatymą](https://www.infolex.lt/ta/13580), arba asmenys, kurių metinė finansinė atskaitomybė turi būti konsoliduota pagal kitų valstybių teisės aktus, įgyvendinančius Direktyvoje 2013/34/ES nustatytus reikalavimus;

b) fizinių asmenų atveju – sutuoktiniai, tėvai ir jų vaikai (įvaikiai).”